Komission asetus (EY) N:o 2697/2000,

annettu 27 päivänä marraskuuta 2000,

rehun lisäaineiden väliaikaisesta hyväksymisestä

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY(1), sellaisena kuin se on viimeksi muutettuna komission asetuksella (EY) N:o 1887/2000(2) (jäljempänä "direktiivi"), ja erityisesti sen 3 artiklan, 9 e artiklan ja 9 i artiklan,

sekä katsoo seuraavaa:

(1) Direktiivin 9 e artiklan 1 kohdassa ja 9 i artiklan 1 kohdassa säädetään, että uusi lisäaine tai lisäaineen uusi käyttötapa voidaan hyväksyä väliaikaisesti tietyksi määräajaksi.

(2) Direktiivin 96/51/EY 4 artiklassa säädetään hyväksymismenettelystä.

(3) Direktiivin 9 e artiklan 2 ja 3 kohdassa sekä 9 i artiklan 1 kohdassa säädetään, että väliaikainen hyväksyntä voi olla voimassa enintään joko neljä tai viisi vuotta, riippuen ensimmäisen väliaikaisen hyväksynnän päivämäärästä. Jos ensimmäinen väliaikainen hyväksyntä on annettu ennen huhtikuun 1 päivää 1998, väliaikainen hyväksyntä voi olla voimassa enintään viisi vuotta. Jos kyseessä ovat lisäaineet, jotka on ensimmäisen kerran hyväksytty väliaikaisesti huhtikuun 1 päivän 1998 jälkeen, väliaikainen hyväksyntä voi olla voimassa enintään neljä vuotta.

(4) Ensimmäinen väliaikainen hyväksyntä annetaan meneillään olevan vuoden tai sitä seuraavan vuoden syyskuun 30 päivään mennessä, ja sitä voidaan sen jälkeen jatkaa vuodeksi kerrallaan. Viimeisenä voimassaolovuonna väliaikaista hyväksyntää voidaan jatkaa vain siihen asti, kunnes on kulunut neljä tai viisi vuotta (tapauksesta riippuen) alkuperäisen väliaikaisen hyväksynnän myöntämisestä.

(5) Useiden lisäaineiden nykyinen väliaikainen hyväksyntä päättyy 30 päivänä syyskuuta, minkä vuoksi on aiheellista pidentää niiden voimassaoloa yhdellä vuodella tai siihen asti, kunnes on kulunut neljä tai viisi vuotta (tapauksesta riippuen) alkuperäisen väliaikaisen hyväksynnän myöntämisestä, jotta kymmenen vuoden pituisen tai ilman määräaikaa annettavan hyväksynnän myöntämisen edellyttämät tiedot voidaan toimittaa.

(6) Väliaikaisen hyväksynnän pidentäminen on katsottava pelkästään hallinnolliseksi toimenpiteeksi, jonka yhteydessä ei arvioida uudelleen kyseisiä lisäaineita.

(7) Tämän asetuksen mukaisesti annetut väliaikaiset hyväksynnät ovat määräaikaisia, mutta ne voidaan peruuttaa milloin tahansa direktiivin 70/524/ETY 9 m ja 11 artiklan mukaisesti. Erityisesti antibioottien käyttöä rehun lisäaineena arvioidaan parhaillaan uudelleen sen perusteella, että Ruotsin kuningaskunta on kieltänyt alueellaan kaikkien antibioottien käytön rehun lisäaineena direktiivin 70/524/ETY 11 artiklan nojalla ja että tieteellinen ohjauskomitea antoi 28 päivänä toukokuuta 1999 lausunnon mikrobilääkeresistenssistä. Lisäksi komissio tutkii parhaillaan yleisesti antibioottien käyttöä rehun lisäaineena.

(8) Aineistossa esitettyjen ja jäsenvaltioiden tutkimien tietojen perusteella seuraavat ryhmään "Väriaineet pigmentit mukaan luettuina" kuuluvat lisäaineet täyttävät liitteessä vahvistetut väliaikaisen hyväksymisen edellytykset: E 102 tartratsiini, E 110 keltaoranssi (Sunset Yellow FCF), E 131 patenttisininen V ja E 141 klorofylliinikuparikompleksit.

(9) Aineistossa esitettyjen ja jäsenvaltioiden tutkimien tietojen perusteella jo aiemmin väliaikaisesti hyväksyttyjen entsyymivalmisteiden nro 7 ja 8 uudet muodot täyttävät liitteessä vahvistetut hyväksymisedellytykset.

(10) Bacillus cereus var. toyoi (NCIMB 40112) -mikro-organismivalmisteen (nro 1) ja Bacillus cereus (ATCC 14893) -mikro-organismivalmisteen (nro 4) 30 päivänä syyskuuta 2000 päättyvien väliaikaisten hyväksyntöjen voimassaoloa olisi jatkettava toistaiseksi 20 päivään helmikuuta 2001 saakka, jotta olisi riittävästi aikaa saada lisätietoja ja tarkastella uudelleen näiden kantojen turvallisuutta toksiinien muodostumisen kannalta, kuten eläinten ravitsemusta käsittelevä tiedekomitea edellytti lausunnossa, jonka se antoi 17 päivänä helmikuuta 2000 Bacillus-lajien turvallisesta käytöstä rehussa.

(11) Komissio on kuullut eläinten ravitsemusta käsittelevää tiedekomiteaa tämän asetuksen liitteeseen sisältyvien entsyymivalmisteiden turvallisuudesta. Komitea on antanut 4 päivänä kesäkuuta 1998 myönteisen lausunnon raportissaan tiettyjen entsyymien käytöstä rehujen lisäaineena. Raportti on saatettu ajan tasalle 3 päivänä joulukuuta 1999.

(12) Komissio on kuullut eläinten ravitsemusta käsittelevää tiedekomiteaa tämän asetuksen liitteeseen sisältyvien mikro-organismivalmisteiden turvallisuudesta. Komitea on antanut 26 päivänä syyskuuta 1997 myönteisen lausunnon raportissaan tiettyjen mikro-organismien käytöstä rehujen lisäaineena. Raportti on saatettu ajan tasalle 27 päivänä huhtikuuta 2000.

(13) Luettavuuden ja yhtenäisyyden vuoksi tähän asetukseen olisi koottava kaikki rehujen lisäaineet, joille on myönnetty väliaikainen hyväksyminen.

(14) Useimpien lisäaineiden väliaikainen hyväksyntä päättyy 30 päivänä syyskuuta 2000, minkä vuoksi on tarpeen soveltaa tätä asetusta 1 päivästä lokakuuta 2000.

(15) Tässä asetuksessa säädetyt toimenpiteet ovat pysyvän rehukomitean lausunnon mukaiset,

ON ANTANUT TÄMÄN ASETUKSEN:

1 artikla

Myönnetään väliaikainen hyväksyminen tämän asetuksen liitteessä tarkoitetuille lisäaineille neuvoston direktiivin 70/524/ETY mukaisesti kyseisessä liitteessä vahvistetuin edellytyksin.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Asetusta sovelletaan 1 päivästä lokakuuta 2000.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä marraskuuta 2000.

Komission puolesta

David Byrne

Komission jäsen

(1) EYVL L 270, 14.12.1970, s. 1.

(2) EYVL L 227, 7.9.2000, s. 13.

LIITE

Luettelo lisäaineista, joiden hyväksyminen edellyttää liikkeeseen laskemisesta vastaavaa henkilöä ja joille lupa myönnetään väliaikaisesti enintään viideksi vuodeksi

>TAULUKON PAIKKA>

Luettelo muista lisäaineista, jotka on hyväksytty väliaikaisesti enintään neljäksi vuodeksi tai, jos on kyse lisäaineista, jotka on hyväksytty väliaikaisesti ennen 1 päivää huhtikuuta 1998, enintään viideksi vuodeksi

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>